Muzium Sejarah Tempatan Melitopol

Muzium Sejarah Tempatan Melitopol (Bahasa Ukraine : Мелітопольський краєзнавчий музей) ialah sebuah muzium yang terletak di Melitopol, Ukraine.  Muzium ini mempamerkan objek-objek yang berkaitan dengan sejarah dan budaya di rantau ini. Muzium ini terletak di bekas Chernikov Mansion yang dibina pada tahun 1913. Sehingga tahun 2022 pengarah muzium ini ialah Leila Ibragimova.

Sejarah 
Koleksi muzium ini bermula sejak tahun 1900, apabila Melitopol Zemstvo membeli koleksi 180 ekor burung bertakdermi dengan harga 750 rubel. Pada tahun 1910, koleksi Zemstvo tersebut telah digabungkan dengan koleksi Realschule Melitopol (sebuah sekolah di Melitopol). Pada 1 Mei tahun 1921, Muzium Wilayah Melitopol dibuka di sebuah bangunan di Jalan Dzerzhinsky dan pengarah pertama muzium itu ialah seorang guru yang bernama D. Serdyukov. 

Sehingga tahun 1928, muzium ini mempunyai tiga bilik kecil dan sebuah koridor sahaja. Tiga bilik tersebut mempamerkan kesemua koleksi, termasuk sejarah dan alam semula jadi, serta jabatan etnografi dan arkeologi. Walaupun muzium itu mempunyai banyak bahan pameran, kekurangan ruang dan penyusunan bahan muzium yang tidak sistematik menyukarkan akses kepada koleksi itu, menurut pengarah muzium IP Kurylo-Krymchak. 

Pada awal 1930-an, Kurylo-Krymchak telah melancarkan kerja pemuliharaan yang meluas, melindungi rizab alam semula jadi di Pryazovia Utara daripada digunakan untuk aktiviti pertanian, sekaligus memusnahkan sebarang baham bersejarah yang masih tersembunyi disitu. Bagaimanapun, pada Januari 1935, dia telah dipecat dari muzium dan ditangkap. Semasa Perang Dunia Kedua, beliau dilantik sebagai datuk bandar Melitopol oleh orang Jerman dan meneruskan kerja pemuliharaannya di muzium itu, sekali lagi sebagai pengarahnya. 

Pada tahun 1967, muzium tersebut telah berpindah ke sebuah bekas rumah agam dengan gaya Chernikov yang terletak di Jalan Karl Marx (sekarang dikenali sebagai Jalan Mykhailo Hrushevsky). Dari tahun 1971, pengarah muzium tersebut ialah BD Mikhailov. Pada tahun 1972, diorama "Serangan oleh tentera Soviet di barisan Wotan pada Oktober 1943" telah dicipta di muzium tersebut. 

Pada 10 Mac tahun 2022, selepas serangan Rusia ke atas bandar itu, pengarah muzium, Leila Ibragimova, telah ditangkap di rumahnya dan telah dibawa tentera Rusia ke sebuah lokasi yang tidak diketahui untuk tahanan.  Tentera Rusia telah dilaporkan telah mencuri koleksi emas Scythian, yang ditemui oleh ahli arkeologi pada tahun 1950-an. Selain koleksi emas tersebut, tentera Rusia juga telah merompak sekurang-kurangnya 198 barang arkib seperti barangan emas, senjata lama yang jarang ditemui, syiling perak yang berusia berabad-abad tahun dan pingat khas dari koleksi pameran muzium tersebut, kata Ibrahimova.

Bangunan 
Rumah agam tiga tingkat yang dimana muzium tersebut berada pada suatu masa dahulu dimiliki oleh pedagang bernama Ivan Chernikov dari Persekutuan Kedua dibina pada tahun 1913. Bahagian dalam bangunan telah dihias dengan mewah dengan stuko artistik.  Ivan Egorovich Chernikov telah dipilih sebagai pengerusi Majlis Bandaraya Melitopol sebanyak dua kali - dari tahun 1891 sehingga 1895, dan dari tahun 1901 sehingga 1905. Chernikov bersaudara juga memiliki sebuah rumah perdagangan yang khusus dalam membekalkan pengeluar Melitopol. Di tingkat pertama rumah agam Chernikov tersebut terdapat sebuah kedai yang menjual mesin jahit syarikat Amerika " Singer ", dan dua tingkat selebihnya merupakan kemudahan kediaman. 

Pada tahun 1917, keluarga Chernikov telah berhijrah ke Perancis. Dari Jun hingga Oktober tahun 1920, bangunan tersebut menempatkan ibu pejabat untuk General Wrangel. Pada tahun 1920-an sehingga 1930-an, bangunan itu telah menempatkan sebuah kelab. Semasa Perang Dunia Kedua, rumah agam itu menempatkan pejabat komandan Jerman, dan selepas pembebasan Melitopol, ia menempatkan jawatankuasa parti Komunis dan Komsomol. Di tingkat bawah bangunan tersebut merupakan sebuah bank simpanan yang beroperasi untuk beberapa tahun. Pada tahun 1967 pihak berkuasa bandar memindahkan bangunan itu ke Muzium Sejarah Tempatan.

Koleksi 
Koleksi di Muzium Sejarah Tempatan Melitopol meliputi kira-kira 60,000 objek. Ia menempatkan koleksi unik emas Scythian pada abad keempat SM, yang diperoleh hasil daripada penggalian kurgan, sebuah lokasi di Melitopol. Muzium ini mempunyai koleksi numismatik, seperti wang syiling, resit purbakala dan pingat, token, meterai, lencana dan wang kertas. Kebanyakan koleksi tersebut diperolehi pada tahun 1986 hasil daripada penemuan secara kebetulan bahan-bahan koleksi syiling perak dari tahun 1895-1925. Terdapat juga koleksi tekstil yang mencerminkan ciri-ciri tersendiri dari pelbagai daerah Melitopol. Koleksi seni hiasan termasuk barangan perabot antik, porselin dan tembikar. Koleksi bertemakan alam semula jadi termasuk spesimen geologi, paleontologi, botani, zoologi dan entomologi dari sekitar Melitopol. 

Muzium ini juga mempunyai koleksi gambar, buku dan dokumen bersejarah yang merekodkan aspek kehidupan ekonomi, politik dan budaya Melitopol. Koleksi seni yang dipamerkan disitu termasuk karya daripada artis Alexander Grigoryevich Tishler, yang berasal dari bandar tersebut.  Satu lagi objek yang penting dalam koleksi pameran tersebut ialah Batu Memorial Doukhobor, yang dipercayai diukir pada abad kesembilan belas oleh Doukhobors semasa mereka sedang disingkirkan dari rumah mereka berhampiran Melitopol ke sebuah kampung di Bogdanovka (Starobogdanovka). 

Banyak daripada barangan koleksi di Muzium telah dirompak oleh tentera Rusia semasa pencerobohan Rusia ke atas Ukraine pada 2022 .

Galeri

Rujukan

Pautan luar 

 

Koordinat pada Wikidata
Infobox mapframe without OSM relation ID on Wikidata
Ukraine
Muzium